Arvet

**Arvet** ovat merkittävä osa Ne Peceä. Hahmolla voi olla yksi tai useampi arpi monesta erinäisestä syystä, esimerkiksi kuvastaakseen hahmon voimia, lisätäkseen tämän viileyttä tai osoittaakseen tämän epäonnistumista. Arpia ei yleensä keräänny hahmon niinsanotun ruutuajan aikana, vaikka saadut vammat olisivat kuinka kovat (ellei saadulla vammalla ole suuri tarinallinen merkitys), vaan arvet joko ovat hahmolla valmiiksi tai sitten ne syntyvät aikaharppauksen aikana.

Arpia näkee yleensä kolmenlaisia: Arpia joissa on tikkausjäljet, sekä arpia joista on jäänyt vain leveä viiva, sekä X-kirjaimen muotoisia arpia.

Arvet voidaan myös jakaa kolmeen eri kategoriaan: Pelkkiin ***arpiin***, jotka ovat osa hahmon ulkonäköä jo heti hahmon ensiesittelystä lähtien, tai ***timeskip-arpiin*** jotka ilmestyvät hahmolle aikaharppauksen aikana, sekä ***feikkiarpiin***, joita voi ostaa mikäli haluaa näyttää viileältä satuttamatta itseään oikeasti.

## Arvet

Arpia esiintyy useilla henkilöillä, ja yleensä niiden alkuperää ei ikinä kerrota, vaikka poikkeuksia tähänkin tapaukseen kuitenkin on. Arvet ovat yleensä joko voimakkailla hahmoilla, tai erittäin heikoilla hahmoilla (tällöin arpien määrä voi jopa olla nolostuttavan suuri, kuten esimerkiksi Genzolla).

## Timeskip-arvet

Timeskip-arvet ovat merkittävimpiä arpia, sillä ne osoittavat kuinka lujaa hahmo on treenannut jossain kaikessa hiljaisuudessa. Tyypillisesti timeskip-arvet ilmestyvät mitä optimaalisimpiin paikkoihin hahmon viileyttä ajatellen, kuten esimerkiksi kasvoihin tai rintaan, jossa arvet varmasti näkyvät kaikille vaatteiden alta.

Timeskip-arvet voivat myös herättää kysymyksiä hahmon epäonnistumisesta, varsinkin mikäli hahmolla ei aiemmin ollut yhtäkään arpea kaikista aiemmista taisteluista huolimatta.

## Merkillisimmät arvet

Lista arvista joiden alkuperää ei kukaan selitä, eikä niitä kyseenalaisteta.

* **Luffyn timeskip-arpi** - Luffy sai arpensa Akainun lyötyä tätä Jimbein läpi. Esimerkiksi Zoro voi selvitä Mr. 1:en täysosumasta pyörivillä terillä naarmutta, mutta Luffy arpeutuu lopullisesti pienestä magmakosketuksesta. Lisäksi Jinbei itse ei saanut mitään jälkeä vatsaansa. Kaiken tämän lisäksi Crocodile on jo aiemmin lävistänyt Luffyn koukullaan, eikä siitä jäänyt jälkeäkään.
* **Zoron timeskip-arpi** - Arpi on ainut laatuaan, sillä se on vain simppeli viiva suljetun silmän kohdalla. Merkillistä on se, ettei kukaan kysy Zorolta miksi tämän silmä on vammautunut.
* **Gecko Morian arvet** - Gecko Morian arvet näyttävät enemmänkin parantumattomilta haavoilta, mutta kukaan ei selitä, miksi Gecko Morian otsa ja kaula ovat molemmat tikattu. Nuoremmalla Gecko Morialla taas ei ole kaula-arpia, ja hänen leukansa on normaali, eikä tätäkään selitä kukaan.

## Arpibyrokratiaa

Jotta kukaan Ne Pece -hahmo ei vahingossakaan hanki samanlaista arpea, valvoo Maailmanhallitus kaikkia maailman arpia ja ylläpitää niistä listaa. Mikäli joku hankkii tai saa arven joka jo toiselta löytyy, on hänen joko muokattava arpeaan tai poistatettava se. Tähän mennessä vain Valkoparta on hyödyntänyt jälkimmäistä menetelmää, jotta hänen selässään ei kuolinhetkellä olisi ollut ainuttakaan hävettävää arpea.

Kun tulevasta timeskipistä tuli julkista tietoa, syntyi ennennäkemätön arpibuumi. Yllättäen jokainen halusi itselleen arpia, joten Maailmanhallituksen oli ryhdyttävä tiukkoihin toimenpiteisiin, jotta satojen uusien arpien joukossa ei olisi ainuttakaan samanlaista. Jokaisen uutta arpea himoitsevan epelin oli saavuttava lähimmälle Merivoimien tai Maailmanhallituksen toimistolle, jossa heille suunniteltiin yhdessä yksilölliset ja coolit arvet.

Jotkut sen sijaan veivät arpiehdotuksensa niinkin pitkälle, että himoitsivat kokonaisten raajojen puuttumista, kuten esimerkiksi Aokiji. Aluksi Maailmanhallitus oli niin radikaaleja vammoja vastaan, koska se saattaisi lietsoa yhtä järjettömiä ideoita muilla hakijoilla. Lopulta Maailmanhallitus kuitenkin antoi luvan, sillä Aokiji kykeni muovaamaan jäästä raajojen tilalle siistit tekoraajat.

## Feikkiarvet

Valitettavasti kaikki eivät syystä tai toisesta uskalla ottaa aitoja arpia. Osa heistä pelkää arpivillityksen menevän ohi, ja siksi hipiän pilaaminen arvilla vain hetkellisen ilmiön vuoksi ei houkuta. Tietysti aidon arven saaminen myös sattuu. Arpia haluavien elämästä on kuitenkin tehty helppoa, ja nyt on saatavilla arpitatuointeja, jotka voi liimata mihin vain kroppaan tahansa. Arven malleja löytyy rajattomasti ja ne saa pestyä helposti pois niille tarkoitetulla poistonesteellä. Arpitatuointeja saa nykyisin jopa Latva-ahon kaupan nurkilta kirottujen miekkojen vierestä.